Keywords

Summary



Keywords

1. Ochranná známka Spoločenstva – Definícia a nadobudnutie ochrannej známky Spoločenstva – Relatívne dôvody zamietnutia – Námietka majiteľa zhodnej alebo podobnej skoršej ochrannej známky zapísanej pre zhodné alebo podobné tovary alebo služby – Pravdepodobnosť zámeny so skoršou ochrannou známkou – Obrazová ochranná známka obsahujúca slovný prvok „Galáxia“ a slovné ochranné známky „GALA“

[Nariadenie Rady č. 40/94, článok 8 ods. 1 písm. b)]

2. Ochranná známka Spoločenstva – Procesné ustanovenia – Preskúmanie skutočností ex offo – Námietkové konanie – Skúmanie obmedzené na uvedené žalobné dôvody – Povinnosť účastníkov konania na podporu uviesť skutočnosti a dôkazy

(Nariadenie Rady č. 40/94, článok 74 ods. 1)

3. Ochranná známka Spoločenstva – Definícia a nadobudnutie ochrannej známky Spoločenstva – Relatívne dôvody zamietnutia – Námietka majiteľa zhodnej alebo podobnej skoršej ochrannej známky zapísanej pre zhodné alebo podobné tovary alebo služby – Pravdepodobnosť zámeny so skoršou ochrannou známkou – Pravdepodobnosť asociácie – Pojem slúžiaci len na upresnenie rozsahu pravdepodobnosti zámeny

[Nariadenie Rady č. 40/94, článok 8 ods. 1 písm. b)]

Summary

1. Pre priemerného spotrebiteľa neexistuje pravdepodobnosť zámeny medzi obrazovým označením obsahujúcim slovný prvok „Galáxia“, pre ktoré bol zápis ako ochrannej známky Spoločenstva požadovaný, na „kávu“ patriaci do triedy 30 v zmysle Niceskej dohody a slovné národné alebo medzinárodné ochranné známky GALA, prihlásené alebo majúce skoršiu platnosť v Grécku, Spojenom kráľovstve, Beneluxe, vo Francúzsku, v Taliansku, Rakúsku a Portugalsku na výrobky „káva a čaj“ alebo „čaj“ patriace do tej istej triedy.

Ak je totiž pravdou, že výrobok uvedený v prihláške ochrannej známky a výrobky, na ktoré sa vzťahujú skoršie ochranné známky, sú zhodné alebo podobné, sporné ochranné známky sú vizuálne, foneticky a koncepčne odlišné natoľko, aby bolo možné vylúčiť pravdepodobnosť zámeny stanovenú v článku 8 ods. 1 písm. b) nariadenia č. 40/94.

(pozri body 22, 28, 37)

2. Podľa článku 74 ods. 1, in fine , nariadenia č. 40/94 o ochrannej známke spoločenstva v konaní o relatívnych dôvodoch zamietnutia zápisu sa má skúmanie Úradu pre harmonizáciu vnútorného trhu (ochranné známky a vzory) obmedziť na dôvody, na ktoré sa účastníci konania odvolávajú, a na návrhy, ktoré predložia. Z tohto ustanovenia vyplýva, že bremeno uviesť skutočnosti a dôkazy na podporu ich dôvodov spočíva tiež na účastníkoch konania. Ak má účastník konania, ktorý podal námietku, v úmysle sa oprieť o skutočnosť, že jeho ochranná známka je dobre známa, je povinný uviesť skutočnosti a ak je to opodstatnené, predložiť dôkazy, aby Úrad mohol posúdiť pravdivosť takého tvrdenia. Ak teda má namietateľ v predmetnej veci záujem na tom, aby sa brala do úvahy skutočnosť, že jeho skoršia ochranná známka je prípadne všeobecne známa, samotné tvrdenie existencie takejto povesti je nedostačujúce.

(pozri bod 32)

3. Článok 8 ods. 1 písm. b) nariadenia č. 40/94 o ochrannej známke spoločenstva, týkajúci sa dôvodu zamietnutia založenom na pravdepodobnosti zámeny dvoch ochranných známok, sa uplatňuje, len ak z dôvodu zhodnosti alebo podobnosti ochranných známok a tovarov alebo služieb, ktoré označujú, „existuje pravdepodobnosť výmeny [zámeny – neoficiálny preklad ] zo strany verejnosti, pokiaľ ide o územie, na ktorom je skoršia ochranná známka chránená; pravdepodobnosť výmeny [zámeny – neoficiálny preklad ] zahŕňa aj pravdepodobnosť asociácie so skoršou ochrannou známkou.“ Z tejto formulácie vyplýva, že pojem pravdepodobnosti asociácie nie je alternatívou vo vzťahu k pojmu pravdepodobnosti zámeny, ale slúži na upresnenie jej rozsahu. Samotné znenie tohto ustanovenia teda vylučuje jeho uplatnenie, pokiaľ vo verejnosti neexistuje pravdepodobnosť zámeny. Pravdepodobnosť zámeny v zmysle tohto ustanovenia teda existuje len v prípade, keď sa preukáže, že spotrebitelia môžu nadobudnúť dojem, že výrobky, ktoré sa predávajú pod spornými ochrannými známkami, pochádzajú od jedného podniku alebo prípadne od podnikov, ktoré sú ekonomicky prepojené.

(pozri bod 36)